CELEX: 32021D0076
Language: el
Date: 2021-01-26 00:00:00
Title: Εκτελεστική απόφαση (ΕΕ) 2021/76 της Επιτροπής της 26ης Ιανουαρίου 2021 σχετικά με τα εναρμονισμένα πρότυπα για τους ανελκυστήρες και τα κατασκευαστικά στοιχεία ασφάλειας για τους ανελκυστήρες τα οποία εκπονούνται προς υποστήριξη της οδηγίας 2014/33/ΕΕ του Ευρωπαϊκού Κοινοβουλίου και του Συμβουλίου (Κείμενο που παρουσιάζει ενδιαφέρον για τον ΕΟΧ)

27.1.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 27/20
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2021/76 ΤΗΣ ΕΠΙΤΡΟΠΗΣ
         της 26ης Ιανουαρίου 2021
         σχετικά με τα εναρμονισμένα πρότυπα για τους ανελκυστήρες και τα κατασκευαστικά στοιχεία ασφάλειας για τους ανελκυστήρες τα οποία εκπονούνται προς υποστήριξη της οδηγίας 2014/33/ΕΕ του Ευρωπαϊκού Κοινοβουλίου και του Συμβουλίου
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1025/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με την ευρωπαϊκή τυποποίηση, την τροποποίηση των οδηγιών του Συμβουλίου 89/686/ΕΟΚ και 93/15/ΕΟΚ και των οδηγιών του Ευρωπαϊκού Κοινοβουλίου και του Συμβουλίου 94/9/ΕΚ, 94/25/ΕΚ, 95/16/ΕΚ, 97/23/ΕΚ, 98/34/ΕΚ, 2004/22/ΕΚ, 2007/23/ΕΚ, 2009/23/ΕΚ και 2009/105/ΕΚ και την κατάργηση της απόφασης 87/95/ΕΟΚ του Συμβουλίου και της απόφασης αριθ. 1673/2006/ΕΚ του Ευρωπαϊκού Κοινοβουλίου και του Συμβουλίου, (1) και ιδίως το άρθρο 10 παράγραφος 6,
         Εκτιμώντας τα ακόλουθα:
         
                     (1)
                  
                  
                     Σύμφωνα με το άρθρο 14 της οδηγίας 2014/33/ΕΕ του Ευρωπαϊκού Κοινοβουλίου και του Συμβουλίου (2), οι ανελκυστήρες και τα κατασκευαστικά στοιχεία ασφάλειας για ανελκυστήρες που συμμορφώνονται με τα εναρμονισμένα πρότυπα ή με μέρη αυτών, τα στοιχεία αναφοράς των οποίων έχουν δημοσιευθεί στην Επίσημη Εφημερίδα της Ευρωπαϊκής Ένωσης, τεκμαίρεται ότι συμμορφώνονται με τις ουσιώδεις απαιτήσεις υγείας και ασφάλειας οι οποίες ορίζονται στο παράρτημα I της εν λόγω οδηγίας και καλύπτονται από τα εν λόγω πρότυπα ή τα μέρη αυτών.
                  
               
                     (2)
                  
                  
                     Με την εκτελεστική απόφαση C(2016) 5884 της Επιτροπής (3), η Επιτροπή υπέβαλε αίτημα στη CEN για την κατάρτιση και την αναθεώρηση εναρμονισμένων προτύπων προς υποστήριξη της οδηγίας 2014/33/ΕΕ με σκοπό να διασφαλιστεί ότι εξακολουθούν να αντικατοπτρίζουν τη γενικώς αναγνωρισμένη εξέλιξη της τεχνολογίας για τη συμμόρφωση με τις ουσιώδεις απαιτήσεις υγείας και ασφάλειας του παραρτήματος Ι της οδηγίας 2014/33/ΕΕ και, κατά περίπτωση, με τις ουσιώδεις απαιτήσεις υγείας και ασφάλειας του παραρτήματος Ι της οδηγίας 2006/42/ΕΚ του Ευρωπαϊκού Κοινοβουλίου (4), όπως καθορίζονται στο σημείο 1.1 του παραρτήματος Ι της οδηγίας 2014/33/ΕΕ.
                  
               
                     (3)
                  
                  
                     Με βάση το αίτημα που διατυπώνεται στην εκτελεστική απόφαση C(2016) 5884, η CEN αναθεώρησε τα εναρμονισμένα πρότυπα EN 81-20:2014 και EN 81-50:2014, τα στοιχεία αναφοράς των οποίων δημοσιεύθηκαν με την ανακοίνωση 2016/C 293/05 της Επιτροπής (5), προκειμένου να τα προσαρμόσει στο νομικό πλαίσιο της οδηγίας 2014/33/ΕΕ και να αυξήσει την ασφάλεια δικαίου και τη σαφήνεια των εν λόγω προτύπων, συμπεριλαμβανομένης της σύνταξης ακριβέστερου παραρτήματος ZA και της εισαγωγής χρονολογημένων κανονιστικών στοιχείων αναφοράς. Αυτό είχε ως αποτέλεσμα την έγκριση του εναρμονισμένου προτύπου EN 81-20:2020 σχετικά με τις γενικές απαιτήσεις ασφάλειας για την κατασκευή και εγκατάσταση ανελκυστήρων για τη μεταφορά προσώπων και αγαθών και του εναρμονισμένου προτύπου EN 81-50:2020 σχετικά με τους κανόνες σχεδιασμού, τους υπολογισμούς, τους ελέγχους και τις δοκιμές ανελκυστήρων και κατασκευαστικών στοιχείων ανελκυστήρων. Δεν επήλθαν ουσιαστικές τεχνικές αλλαγές κατά την αναθεώρηση των εναρμονισμένων προτύπων EN 81-20:2014 και EN 81-50:2014.
                  
               
                     (4)
                  
                  
                     Η Επιτροπή, από κοινού με τη CEN, αξιολόγησε κατά πόσον τα εναρμονισμένα πρότυπα EN 81-20: 2020 και EN 81-50:2020 που εκπόνησε η CEN πληρούν τους όρους του αιτήματος που περιέχεται στην εκτελεστική απόφαση C(2016) 5884.
                  
               
                     (5)
                  
                  
                     Τα εναρμονισμένα πρότυπα EN 81-20:2020 και EN 81-50:2020 ικανοποιούν τις ουσιώδεις απαιτήσεις που επιδιώκουν να καλύψουν και οι οποίες ορίζονται στην οδηγία 2014/33/ΕΕ. Συνεπώς, είναι σκόπιμο να δημοσιευθούν τα στοιχεία αναφοράς των εν λόγω προτύπων στην Επίσημη Εφημερίδα της Ευρωπαϊκής Ένωσης.
                     
                  
               
                     (6)
                  
                  
                     Τα εναρμονισμένα πρότυπα EN 81-20: 2020 και EN 81-50:2020 αντικαθιστούν τα εναρμονισμένα πρότυπα EN 81-20:2014 και EN 81-50: 2014. Επομένως, είναι αναγκαίο να αποσυρθούν τα στοιχεία αναφοράς των προτύπων EN 81-20:2014 και EN 81-50:2014 από την Επίσημη Εφημερίδα της Ευρωπαϊκής Ένωσης.
                  
               
                     (7)
                  
                  
                     Προκειμένου να δοθεί επαρκής χρόνος στους κατασκευαστές ώστε να προετοιμαστούν για την εφαρμογή των εναρμονισμένων προτύπων EN 81-20:2020 και EN 81-50:2020, είναι αναγκαίο να αναβληθεί η απόσυρση των στοιχείων αναφοράς των εναρμονισμένων προτύπων EN 81-20:2014 και ΕΝ 81-50:2014.
                  
               
                     (8)
                  
                  
                     Για λόγους σαφήνειας και ασφάλειας δικαίου, θα πρέπει να δημοσιευθεί σε μία πράξη πλήρης κατάλογος των στοιχείων αναφοράς των εναρμονισμένων προτύπων που έχουν εκπονηθεί προς υποστήριξη της οδηγίας 2014/33/ΕΕ και πληρούν τις βασικές απαιτήσεις που αποσκοπούν να καλύψουν. Συνεπώς, τα στοιχεία αναφοράς των υπόλοιπων εναρμονισμένων προτύπων που έχουν δημοσιευθεί στην ανακοίνωση 2016/C 293/05 θα πρέπει επίσης να συμπεριληφθούν στην παρούσα απόφαση. Ως εκ τούτου, η εν λόγω ανακοίνωση θα πρέπει να καταργηθεί από την ημερομηνία έναρξης ισχύος της παρούσας απόφασης. Ωστόσο, θα πρέπει να εξακολουθήσει να εφαρμόζεται σε σχέση με τα στοιχεία αναφοράς των εναρμονισμένων προτύπων EN 81-20:2014 και EN 81-50:2014, δεδομένου ότι είναι αναγκαίο να αναβληθεί η απόσυρση των εν λόγω στοιχείων αναφοράς.
                  
               
                     (9)
                  
                  
                     Η συμμόρφωση με εναρμονισμένο πρότυπο συνιστά τεκμήριο συμμόρφωσης με τις αντίστοιχες ουσιώδεις απαιτήσεις που προβλέπονται στην ενωσιακή νομοθεσία εναρμόνισης από την ημερομηνία δημοσίευσης των στοιχείων αναφοράς του οικείου προτύπου στην Επίσημη Εφημερίδα της Ευρωπαϊκής Ένωσης. Συνεπώς, η παρούσα απόφαση θα πρέπει να αρχίσει να ισχύει την ημέρα της δημοσίευσής της,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Τα στοιχεία αναφοράς των εναρμονισμένων προτύπων για τους ανελκυστήρες και τα κατασκευαστικά στοιχεία ασφαλείας για ανελκυστήρες τα οποία καταρτίστηκαν προς υποστήριξη της οδηγίας 2014/33/ΕΕ και παρατίθενται στο παράρτημα I της παρούσας απόφασης δημοσιεύονται με την παρούσα απόφαση στην Επίσημη Εφημερίδα της Ευρωπαϊκής Ένωσης.
         
         
            Άρθρο 2
            Η ανακοίνωση 2016/C 293/64 καταργείται. Εξακολουθεί να εφαρμόζεται έως τις 27 Ιουλίου 2022 όσον αφορά τα στοιχεία αναφοράς των εναρμονισμένων προτύπων που απαριθμούνται στο παράρτημα II της παρούσας απόφασης.
         
         
            Άρθρο 3
            Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 26 Ιανουαρίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 316 της 14.11.2012, σ. 12.
         
            (2)  Οδηγία 2014/33/ΕΕ του Ευρωπαϊκού Κοινοβουλίου και του Συμβουλίου, της 26ης Φεβρουαρίου 2014, για την εναρμόνιση των νομοθεσιών των κρατών μελών σχετικά με τους ανελκυστήρες και τα κατασκευαστικά στοιχεία ασφάλειας για ανελκυστήρες (ΕΕ L 96 της 29.3.2014, σ. 251).
         
            (3)  Εκτελεστική απόφαση C(2016) 5884 της Επιτροπής, της 21ης Σεπτεμβρίου 2016, σχετικά με αίτημα τυποποίησης στην Ευρωπαϊκή Επιτροπή Τυποποίησης όσον αφορά τους ανελκυστήρες και τα κατασκευαστικά στοιχεία ασφάλειας για ανελκυστήρες προς στήριξη της οδηγίας 2014/33/ΕΕ του Ευρωπαϊκού Κοινοβουλίου και του Συμβουλίου.
         
            (4)  Οδηγία 2006/42/ΕΚ του Ευρωπαϊκού Κοινοβουλίου και του Συμβουλίου, της 17ης Μαΐου 2006, σχετικά με τα μηχανήματα και την τροποποίηση της οδηγίας 95/16/ΕΚ (ΕΕ L 157 της 9.6.2006, σ. 24).
         
            (5)  Ανακοίνωση της Επιτροπής στο πλαίσιο της εφαρμογής της οδηγίας 2014/33/ΕΕ του Ευρωπαϊκού Κοινοβουλίου και του Συμβουλίου για την εναρμόνιση των νομοθεσιών των κρατών μελών σχετικά με τους ανελκυστήρες και τα κατασκευαστικά στοιχεία ασφάλειας για ανελκυστήρες (ΕΕ C 293 της 12.8.2016, σ. 64).
      
      
         
            ΠΑΡΑΡΤΗΜΑ I
            
                        
                           Αριθ.
                        
                     
                     
                        
                           Στοιχεία αναφοράς του προτύπου
                        
                     
                  
                        1.
                     
                     
                        EN 81-20:2020
                        Κανόνες ασφάλειας για την κατασκευή και την εγκατάσταση ανελκυστήρων - Ανελκυστήρες για την μεταφορά προσώπων και αγαθών - Μέρος 20: Ελκυστήρες επιβατών και αγαθών
                     
                  
                        2.
                     
                     
                        EN 81-21:2009+A1:2012
                        Κανόνες ασφάλειας για την κατασκευή και την εγκατάσταση ανελκυστήρων - Ανελκυστήρες για την μεταφορά προσώπων και αγαθών - Μέρος 21: Καινούργιοι ανελκυστήρες επιβατών και αγαθών σε υφιστάμενα κτίρια
                     
                  
                        3.
                     
                     
                        EN 81-22:2014
                        Κανόνες ασφάλειας για την κατασκευή και την εγκατάσταση ανελκυστήρων - Ανελκυστήρες για την μεταφορά προσώπων και αγαθών - Μέρος 22: Ηλεκροκίνητοι ανελκυστήρες με κεκλιμένo διάδρομo
                     
                  
                        4.
                     
                     
                        EN 81-28:2003
                        Κανόνες ασφάλειας για την κατασκευή και την εγκατάσταση ανελκυστήρων - Ανελκυστήρες για την μεταφορά προσώπων και αγαθών - Μέρος 28: Συναγερμός εξ αποστάσεως σε ανελκυστήρες επιβατών και αγαθών
                     
                  
                        5.
                     
                     
                        EN 81-50:2020
                        Κανόνες ασφάλειας για την κατασκευή και την εγκατάσταση ανελκυστήρων - Έλεγχοι και δοκιμές - Μέρος 50: Κανόνες σχεδιασμού, υπολογισμοί, έλεγχοι και δοκιμές κατασκευαστικών στοιχείων ανελκυστήρων
                     
                  
                        6.
                     
                     
                        EN 81-58:2003
                        Κανόνες ασφάλειας για την κατασκευή και την εγκατάσταση ανελκυστήρων - Έλεγχοι και δοκιμές - Μέρος 58: Δοκιμή αντίστασης στη φωτιά σε πόρτες φρεατίου
                     
                  
                        7.
                     
                     
                        EN 81-70:2003
                        Κανόνες ασφάλειας για την κατασκευή και την εγκατάσταση ανελκυστήρων - Ειδικές εφαρμογές για ανελκυστήρες επιβατών και αγαθών - Μέρος 70: Προσβασιμότητα σε ανελκυστήρες ατόμων, συμπεριλαμβανομένων ατόμων με αναπηρία
                        EN 81-70:2003/A1:2004
                     
                  
                        8.
                     
                     
                        EN 81-71:2005+A1:2006
                        Κανόνες ασφάλειας για την κατασκευή και την εγκατάσταση ανελκυστήρων - Ειδικές εφαρμογές για ανελκυστήρες επιβατών και ανελκυστήρες επιβατών και αγαθών - Μέρος 71: Аνελκυστήρες ανθεκτικοί σε βανδαλισμό
                     
                  
                        9.
                     
                     
                        EN 81-72:2015
                        Κανόνες ασφάλειας για την κατασκευή και την εγκατάσταση ανελκυστήρων - Ειδικές εφαρμογές για ανελκυστήρες επιβατών και αγαθών - Μέρος 72: Ανελκυστήρες πυροσβεστών
                     
                  
                        10.
                     
                     
                        EN 81-73:2016
                        Κανόνες ασφάλειας για την κατασκευή και την εγκατάσταση ανελκυστήρων - Ειδικές εφαρμογές για ανελκυστήρες επιβατών και αγαθών - Μέρος 73: Συμπεριφορά ανελκυστήρων σε περίπτωση φωτιάς
                     
                  
                        11.
                     
                     
                        EN 81-77:2013
                        Κανόνες ασφάλειας για την κατασκευή και την εγκατάσταση ανελκυστήρων - Ειδικές εφαρμογές για ανελκυστήρες επιβατών και αγαθών - Μέρος 77: Ανελκυστήρες που υπόκεινται σε σεισμούς
                     
                  
                        12.
                     
                     
                        EN 12016:2013
                        Ηλεκτρομαγνητική συμβατότητα - Προδιαγραφές οικογένειας προϊόντων για ανελκυστήρες, κυλιόμενες κλίμακες και κυλιόμενους πεζόδρομους - Ατρωσία
                     
                  
                        13.
                     
                     
                        EN 12385-3:2004+A1:2008
                        Χαλύβδινα συρματόσχοινα - Ασφάλεια - Μέρος 3: Πληροφορίες για χρήση και συντήρηση
                     
                  
                        14.
                     
                     
                        EN 12385-5:2002
                        Χαλύβδινα συρματόσχοινα - Ασφάλεια - Μέρος 5: Συρματόσχοινα με κλώνους για ανελκυστήρες
                        EN 12385-5:2002/AC:2005
                     
                  
                        15.
                     
                     
                        EN 13015:2001+A1:2008
                        Συντήρηση για ανελκυστήρες και κυλιόμενες κλίμακες - Κανόνες για οδηγίες συντήρησης
                     
                  
                        16.
                     
                     
                        EN 13411-7:2006+A1:2008
                        Απολήξεις για χαλύβδινα συρματόσχοινα - Ασφάλεια - Μέρος 7: Συμμετρικές υποδοχές ενσφήνωσης
                     
                  
      
      
         
            ΠΑΡΑΡΤΗΜΑ ΙΙ
            
                        
                           Αριθ.
                        
                     
                     
                        
                           Στοιχεία αναφοράς του προτύπου
                        
                     
                  
                        1.
                     
                     
                        EN 81-20:2014
                        Κανόνες ασφάλειας για την κατασκευή και την εγκατάσταση ανελκυστήρων - Ανελκυστήρες για την μεταφορά προσώπων και αγαθών - Μέρος 20: Ελκυστήρες επιβατών και αγαθών
                     
                  
                        2.
                     
                     
                        EN 81-50:2014
                        Κανόνες ασφάλειας για την κατασκευή και την εγκατάσταση ανελκυστήρων - Έλεγχοι και δοκιμές - Μέρος 50: Κανόνες σχεδιασμού, υπολογισμοί, έλεγχοι και δοκιμές κατασκευαστικών στοιχείων ανελκυστήρων